|ilustrasi (Foto: via republika.co.id)|
Lagèë saboh kisah inspiratif dari salah sidroë sahabat Nabi Muhammad SAW, Abu Yahya Shuhaib bin Sinan. Gobnyan rila neutinggai hareuta meukuyan nyang geupeusahoë nibak hasé meuneukat nyang ka meuthôn-thôn di Meukkah deumi geuhijeurah sajan Rasulullah SAW. Abu Yahya Shuhaib bin Sinan nakeuh antara sahabat Nabi SAW nyang ikôt seureuta peuran peunténg lam paréstiwa hijeurah u Madinah.
Geukutép artikel bak laman About Islam, Suhaib lahégeuh bak lingkungan nyang peunoh keunyamanan dan keumèwahan. Ayahgeuh nakeuh sidroë gubernur nyang jithèë di Irak seugohlom trôh Éseulam keunan. Ayahgeuh nakeuh peujabat nyang langsông geubôh lé Kisra atawa maharaja Parsia.
Sumbê laén geupeugah ureuëng nyan nakeuh ureuëng-ureuëng Arab nyang pinah u Irak. Tapi, bak saboh masa nanggroë nyan jeuët keu sasaran bansa Rumawi nyang trôh jiprang dan jidrop ureuëng teumpat nyan,teumasôk shuhaib.
Lheuëhnyan,Gobnyan jipeubloë keunoë keudéh lé cedaga-cedaga berlian. Masa ubeut-ubeut ngön reumajageuh nakeuh di nanggroë Rumawi Timu (Keurajeuën Byzantium), lidah ngön dialèkgeuh ka meuubah jeuët keu dialèk Rumawi.
Lheuëh nyan Gobnyan geumeuranto dari Rumawi geugrak langkah nyang panyang hingga keuneulheuëh trôh u kuta Meukkah.
Majikan-geuh teutarék keu gobnyan sabab gobnyan lisék ngön caröng, jeumöt an sifeuëtgeuh nyang teupat that hingga Shuhaib geupeubibeuëh atawa geupeumardéhka (hana jeuët lé keu budak). Gobnyan pih jibi (lé majikan) keuseumpatan untôk meudagang sajan majikan-geuh. Namun bak watèë trôh u Meukkah, gobnyan geupeukurbeuën mandum nyan dan geuseurahkan tubôh geupeuhah haté untôk cahya Éseulam.
Watèë di Makkah, Shuhaib jeuët keu sidroë Muslim nyang seutiya an ta'at that keu agama barôgeuh. Gobnyan meuteumeung deungö langsông dakwah agama Éseulam nibak Nabi SAW. Bak watèë nyan keuh, gobnyan geumeujanji seutiya keu Éseulam.
Namun, bak watèë Éseulam ka mulai jithèë lé ureuëng ramè, ramè Muslim nyang jiélanya lé kawôm kaphé Quraisy. Teumasôk Shuhaib, nyang jiélanya ngön jipeu'èlèh sabab sidroë muslim.
Bak watèë Rasulullah SAW keuneuk jak hijeurah, Shuhaib geuteupuë an meunurøt rancana gobnyan jeuët ureuëng keu lhèë lam hijeurah nyan geupeungön Rasulullah SAW ngön Abu Bakar. Teutapi, ureuëng-ureuëng Quraisy ka lheuëh jiatô peuseuniëp bak malam nyan untôk jiteugah hijeurah Rasulullah.
Awaknyan ka jipeugôt jaga untôk jiceugah ngön jicok hareutageuh hingga gobnyan han jeuët geujak hijeurah bak watèë nyan dilèë. Rasulullah ngön sahabatgeuh meuhasé lheuëh bak malam nyan beureukah bak Allah SWT.
Bak saboh watèë, gobnyan geubeurusaha geuèlak nyang jitudôh lé kawôm Quraisy deungön geuseumulét hingga bak watèë kawôm Quraisy lalè, gobnyan langsông geuék ateuëh unta langsông geupeupluëng deungön that tajam. Lheuëh nyan, kawôm Quraisy jipicrok di likôt,hingga trép bak trép juteumeung.
Bak watèë ka meukeuë-keuë, Shuhaib geuancam awaknyan ngön aneuk panah nyang na lam baluëmgeuh ngön nyan sanggôp geupoh awaknyan mandum. Namun, Shuhaib pih geutawarkan cit meunyö awaknyan seutuju, gobnyan akan geupeuleumah teumpat geukeubah hareutageuh, nyang peunténg bèk jiganggu hijeurah gobnyan.
Pasukan Quraisy nyan teutarék ngön tawaran nyang keu akhé nyan an seutuju jiteurimöng hareuta seubagoë imbalan. Awaknyan jipatéh haba Shuhaib lantaran Shuhaib ureuëng teupat that akai bagi kawôm Quraisy.
Shuhaib pih geulanjôt lom perjalanan hijeurahgeuh hingga keuneuneulheuëh meuhasé meureumpok Rasulullah SAW di Quba. Bak watèë Rasulullah geukalön, Rasulullah geusambôt ngönn seunang até sira geukheun, "Wahé Abu Yahya! Meuneukat nyang that meuuntông! Meuneukat nyang meuuntông!"
Dan bak watèë nyan, geupeutrên saboh ayat:
"An na di antara manusya nyang geutém teubôh droëgeuh deumi geuharap ridha Allah, an Allah Maha Peunyantôn keu hamba-hamba-Geuh." (QS. Al-Baqarah: 207).[]